Budžeta grozījuma Nr. 5/2021 projektā (BGP) Komisija ierosināja turpināt sniegt atbalstu visneaizsargātākajiem no aptuveni 3,7 miljoniem Sīrijas un citu konfliktu bēgļu Turcijā. Konkrēti, ir nepieciešama kopējā summa 325 miljonu EUR apmērā saistību apropriācijās, lai nodrošinātu turpmāku humāno palīdzību bēgļiem Turcijā, paplašinot Ārkārtas sociālās drošības tīkla (ESSN), kas nodrošina ikmēneša naudas pārvedumus vairāk nekā 1,5 miljoniem bēgļu, atbalsta tvērumu. Lai šo summu darītu pieejamu, Komisija ierosināja apvienot visu nepiešķirto 2021. gada rezervi 6. izdevumu kategorijā “Kaimiņvalstis un pasaule” 149,6 miljonu EUR apmērā ar 100,4 miljoniem EUR saistību apropriācijās humānās palīdzības finansējuma ietvaros 2021. gadā un vēl 75 miljonus EUR no humānās palīdzības budžeta pozīcijas 2022. gadā. Attiecībā uz maksājumu apropriācijām Komisija budžeta grozījuma Nr. 5/2021 projektā paziņoja, ka turpmāko darbību ietekme uz 2022. gada maksājumiem tiks iekļauta 2022. gada budžeta projekta grozījumu vēstulē.

ReFuelEU aviācijas nozares priekšlikuma mērķis ir nodrošināt vienlīdzīgus konkurences apstākļus ilgtspējīgam gaisa transportam. Priekšlikuma ietvaros EASA būs jāsniedz kompetentajām valsts iestādēm dati par aviācijas degvielas uzpildi Savienības lidostās. No 2025. gada EASA būs jāpublicē arī tehniskie ziņojumi par uzņēmēju atbilstību saskaņā ar iniciatīvu ReFuelEU Aviation noteiktajiem pienākumiem. Lai EASA varētu veikt šos papildu uzdevumus, Komisija ierosina 2022. gada budžeta projektā iekļautajam amata vietu skaitam pievienot vienu AD5 amata vietu un 2022. gadā palielināt ES iemaksu EASA rezerves pozīcijā par 1,8 miljoniem EUR, kas tiktu kompensēti ar attiecīgu samazinājumu no EISI transporta budžeta 02 03 01. panta.

Kā paredzēts Iestāžu nolīguma II daļas C punktā , Komisija ir pārbaudījusi jaunāko pieejamo informāciju par ilgtspējīgas zivsaimniecības partnerattiecību nolīgumiem (IZPN) un pārskatījusi paredzamās vajadzības 2022. gadam, balstoties uz sarunu procesu attīstību ar iesaistītajām trešām valstīm. Pamatojoties uz šo pārskatīšanu, Komisija ierosina saistību apropriācijas 54 miljonu EUR apmērā un maksājumu apropriācijas 51 miljona EUR apmērā pārvietot no rezerves (30 02 02. budžeta pants) uz darbības pantu (08 05 01 “Tādu zvejas darbību pārvaldības satvara izveidošana, ko Savienības zvejas kuģi veic trešo valstu ūdeņos”). Šis budžeta ziņā neitrālais pārvietojums attiecas uz zivsaimniecības nolīgumiem ar Gabonu, Mauritāniju un Kuka Salām, par kuriem ir panākta vienošanās un kuru provizoriska piemērošana tiks sākta novembra vidū.

Piešķirto ieņēmumu summa, kas saskaņā ar aplēsēm būs pieejama 2022. gadā, ir 551 miljons EUR, un tā paliek tāda pati kā 2022. gada BP. Atšķirībā no iepriekšējiem gadiem GV Nr. 1/2022 nav iekļauts paredzamais piešķirto ieņēmumu pārnesums no 2021. uz 2022. gadu. ELGF 2021. gada budžeta izpilde ir krietni pavirzījusies uz priekšu, jo īpaši attiecībā uz tiešajiem maksājumiem . 2021. gada budžetā piemērotā finanšu disciplīna bija 883 miljoni EUR, no kuriem 487,6 miljoni EUR bija paredzēti krīzes rezerves izveidei un vēl 395,4 miljoni EUR – tiešajiem maksājumiem pieejamās summas samazināšanai, lai ievērotu ELGF neto bilanci. Saskaņā ar Finanšu regulas 12. panta 2. punkta d) apakšpunktu 2021. gada pārpalikums tiktu pārnests uz 2022. gadu izdevumu atlīdzināšanai lauksaimniekiem, lai daļēji kompensētu šo papildu finanšu disciplīnas samazinājumu 2021. gadā. Neizlietotās apropriācijas 487,6 miljonu EUR apmērā no 2021. gada rezerves krīzes situācijām lauksaimniecības nozarē, kas netiks izmantotas, tiks pārnestas uz kompensāciju lauksaimniekiem, piemērojot finanšu disciplīnu 2022. gadā.

8.2. Energoregulatoru sadarbības aģentūra (ACER)

Saskaņā ar 2019. gada 5. jūnija Regulas (ES) 2019/942 33. panta 10. punktu Komisija ir veikusi novērtējumu par to, vai ACER pieejamie finanšu resursi un cilvēkresursi ļauj tai pildīt savu uzdevumu saskaņā ar pārstrādāto regulu, proti, strādāt pie iekšējā enerģijas tirgus izveides un veicināt energoapgādes drošību Savienības patērētāju labā. Novērtējums Covid-19 pandēmijas ietekmes dēļ tika atlikts uz vienu gadu. Novērtējums liecina, ka aģentūrai ir vajadzīgas vēl 18 štata vietas, 1 līgumdarbinieks un 6 norīkotie valstu eksperti, lai pilnībā īstenotu savus uzdevumus laikposmā no 2022. līdz 2027. gadam, tai skaitā 4 štata vietas, 1 līgumdarbinieks un 6 norīkotie valstu eksperti 2022. gadā. No 25 nepieciešamajiem papildu pilnslodzes ekvivalentiem 15 tiks finansēti no aģentūras iekasētajām maksām, bet pārējos 10 finansēs no ES iemaksas. Papildu resursi ļaus aģentūrai pilnībā īstenot uzdevumus, kas tai uzticēti jau spēkā esošajos ES tiesību aktos. Papildu darbinieki tiks norīkoti ACER lēmuma juridiskās kvalitātes uzlabošanai, Eiropas elektroenerģijas tirgus integrācijai un REMIT. Katram perioda gadam papildu personālu var finansēt no ES iemaksas ACER, kā noteikts 2022. gada budžeta projektā iekļautajā finanšu plānojumā, ņemot vērā lielākus ienākumus no maksām.

Atjauninātais štatu saraksts ir iekļauts budžeta pielikumā.

8.3. Eiropas Apdrošināšanas un aroda pensiju iestāde (EAAPI)

2022. gada budžeta projektā EAAPI štatu sarakstā 2022. gadam vairs nebija iekļauta AD15 amata vieta. Tomēr pēc atkārtotas iecelšanas amatā uz otru piecu gadu termiņu EAAPI izpilddirektors tika pārklasificēts no AD14 uz AD15. Tāpēc EAAPI štatu saraksts 2022. gadam ir attiecīgi jākoriģē.

Atjauninātais štatu saraksts ir iekļauts budžeta pielikumā.

8.4. Eiropas Slimību profilakses un kontroles centrs (ECDC)

Budžeta grozījumā Nr. 2/2021 un DEC5/2021 Komisija ierosināja palielināt ECDC finansējumu kopsummā par 106 miljoniem EUR, lai risinātu genomu sekvencēšanas problēmu, kas izriet no Covid-19 pandēmijas. Aģentūra ir spējusi īstenot lielāko daļu no papildu finansējuma, bet budžeta grozījuma Nr. 6/2021 projektā tika atdots pārpalikums 20 miljonu EUR apmērā. 2022. gadā joprojām būs vajadzīgi 10 miljoni EUR, lai turpinātu ar Covid-19 saistītas darbības, kas tika sāktas 2021. gadā. Tāpēc Komisija ierosina 2022. gadā palielināt ECDC budžetu par 10 miljoniem EUR. Komisija pārskatīs atlikušās vajadzības 2023. gadam saistībā ar 2023. gada budžeta projekta sagatavošanu.

Budžeta pozīcija Nosaukums Saistību apropriācijas Maksājumu apropriācijas 06 10 01 Eiropas Slimību profilakses un kontroles centrs 10 000 000 10 000 000 Kopā 10 000 000 10 000 000

8.5. Eiropas Zāļu aģentūra (EMA)

2020. gada 11. novembra Veselības savienības tiesību aktu kopumā Komisija ierosināja strukturāli pastiprināt EMA lomu gatavībā krīzēm un to pārvarēšanā, jo īpaši, lai nodrošinātu, ka visā Savienībā tiek novērsts zāļu un medicīnisko ierīču kritisks trūkums veselības ārkārtas situācijā. Priekšlikuma ietvaros 2021. gadā tika plānots izstrādāt jaunu IT sistēmu, lai uzraudzītu zāļu un medicīnisko ierīču trūkumu un ziņotu par to. Tomēr IT sistēmai nepieciešamā iepirkuma procedūra ir prasījusi vairāk laika, nekā sākotnēji paredzēts, un tādēļ budžeta grozījuma Nr. 6/2021 projektā tika atdoti 17,8 miljoni EUR, no kuriem 14 miljonus EUR ir ierosināts atkal darīt pieejamus 2022. gadā ar šo grozījumu vēstuli. Komisija pārskatīs atlikušās vajadzības 2023. gadam saistībā ar 2023. gada budžeta projekta sagatavošanu.

Budžeta pozīcija Nosaukums Saistību apropriācijas Maksājumu apropriācijas 06 10 03 01 Savienības ieguldījums Eiropas Zāļu aģentūrai 14 000 000 14 000 000 Kopā 14 000 000 14 000 000

8.6. Eiropas Prokuratūra (EPPO)

EPPO sāka darbību 2021. gada 1. jūnijā, un lietu skaits pirmajos darbības mēnešos, šķiet, atbilst EPPO sākotnējam novērtējumam: saskaņā ar EPPO procedūrām neizskatīto un jauno lietu skaits katru mēnesi palielinās. Šā iemesla dēļ Komisija ierosina koriģēt EPPO budžetu un personāla resursus par 76 štata vietām (no kurām 62 AD un 14 AST amata vietas), 13 līgumdarbiniekiem un 29 norīkotiem valstu ekspertiem. Šis palielinājums ir ierosināts uz trim gadiem (2022.–2024. gads), lai EPPO varētu novērst neizskatīto lietu uzkrāšanos saprātīgā laikposmā. Tāpēc Komisija atkārtoti izvērtēs EPPO personāla situāciju 2023. gada beigās, proti, līdz brīdim, kad vajadzētu būt pārvarētam neizbēgamajam kopš darbības uzsākšanas neizskatīto lietu skaitam, sniedzot skaidrāku priekšstatu par šīs jaunās struktūras optimālu lietu skaitu. Šī analīze pamatos ierosināto budžetu un personāla resursus turpmākajiem gadiem. Lai segtu papildu personāla izmaksas 2022. gadā un ņemtu vērā pieņemšanu darbā vidēji gada vidū, Komisija ierosina palielināt apropriācijas par 7,5 miljoniem EUR salīdzinājumā ar 2022. gada BP.

Budžeta pozīcija Nosaukums Saistību apropriācijas Maksājumu apropriācijas 07 10 08 Eiropas Prokuratūra (EPPO) 7 500 000 7 500 000 Kopā 7 500 000 7 500 000

Atjauninātais štatu saraksts ir iekļauts budžeta pielikumā.

8.7. Eiropas Patvēruma atbalsta birojs (EASO)

Amata vietu sadalījums pa Eiropas Patvēruma atbalsta biroja (EASO) štatu saraksta pakāpēm, ko EASO nosūtījis saistībā ar 2022. gada budžeta projekta sagatavošanu, neļauj notikt nepieciešamajai personāla karjeras attīstībai, izmantojot pārklasificēšanu. Pēc tam, kad kopā ar aģentūru tika pārskatītas pakāpes, Komisija ierosina attiecīgi koriģēt amata pakāpju sadalījumu štatu sarakstā. EASO kopējais budžets un amata vietu kopējais skaits paliek nemainīgs.

Atjauninātais štatu saraksts ir iekļauts budžeta pielikumā.

8.8. Eiropas Aģentūra lielapjoma IT sistēmu darbības pārvaldībai brīvības, drošības un tiesiskuma telpā (eu-LISA)